ET Euroopa Liidu Teataja C 361/10

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

2013/C 361/07

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„TØRRFISK FRA LOFOTEN”

EÜ nr: NO-PGI-0005-01054-09.11.2012

KGT ( X ) KPN ( )

1. Nimetus

„Tørrfisk fra Lofoten”

2. Liikmesriik või kolmas riik

Norra

3. Põllumajandustoote või toidu kirjeldus

3.1. Toote liik

Klass 1.7. Värske kala, molluskid ja koorikloomad ning neist valmistatud tooted

3.2. Toote kirjeldus, mida punktis 1 esitatud nimetus tähistab

Tursk „Tørrfisk fra Lofoten” on looduslikul teel kuivatatud atlandi tursk (Gadus morhua), mis on pärit Lofootidelt. Nimetuse alla kuulub sorteerimisnõuetele vastav kuivatatud tursk, vt Norra kuivatatud tursa klassifitseerimisstandard NBS 30-01.

Tursa „Tørrfisk fra Lofoten” veesisaldus peab olema 16–27 %, proteiinisisaldus 68–78 % ja rasvasisaldus umbes 1 %. Tursal „Tørrfisk fra Lofoten” on kontsentreeritud kalamaitse ja -lõhn, kuldset tooni nahk ja ta on 40–90 cm pikk.

3.3. Tooraine (üksnes töödeldud toodete puhul)

Toodet „Tørrfisk fra Lofoten” valmistatakse Lofoodi ja Vesteråleni saarestike ümbrusest ajavahemikus jaanuarist aprillini püütud atlandi tursast. Selles ajavahemikus rändab suguküps tursk Barentsi mere külmadest polaarvetest Lofoodi ja Vesteråleni saarestikke ümbritsevasse merre kudema. Püügipiirkond asub vahemikus 10°00′ kuni 16°08′ idapikkust ja 67°00′ kuni 69°30′ põhjalaiust asuvates allpool nimetatud ICESi rajoonides. Alapüügirajoon 05: 02, 07, 08, 09, 12, 13, 14, 15, 16, 17, 18, 19, 20, 21, 22, 23, 24 ja osaliselt 25; alapüügirajoon 04: 03, 04, 10, 46, 47, 48. Sellest piirkonnast püütud kalal on teistsugune struktuur kui süvamerest püütud kalal, eriti seepärast, et pikk ränne annab kalale kuivatamisprotsessiks vajaliku omaduse – tugeva lihaskoe. Püük toimub ranniku lähedal, seega on kala võimalik püüda ja tarnida samal päeval, mis on kala kvaliteedi seisukohast oluline.

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Tursk „Tørrfisk fra Lofoten” kuivatatakse looduslikul teel ja sorteeritakse Lofootidel.

3.6. Erieeskirjad viilutamise, riivimise, pakendamise jm kohta

—

3.7. Erieeskirjad märgistamise kohta

—

4. Geograafilise piirkonna täpne määratlus

Kala toote „Tørrfisk fra Lofoten” tootmiseks püütakse Lofootide ja Vesteråleni ümbrusest vahemikus 10°00′ kuni 16°08′ idapikkust ja 67°00′ kuni 69°30′ põhjalaiust asuvates allpool nimetatud ICESi rajoonides. Alapüügirajoon 05: 02, 07, 08, 09, 12, 13, 14, 15, 16, 17, 18, 19, 20, 21, 22, 23, 24 ja osaliselt 25; alapüügirajoon 04: 03, 04, 10, 46, 47, 48. Seejärel toimetatakse kala Lofootidel asuvasse lossimisrajatisse, kuivatatakse looduslikul teel ning sorteeritakse. Lofoodid koosnevad järgmistest omavalitsustest: Flakstad, Moskenes, Røst, Vestvågøy, Værøy ja Vågan.

5. Seos geograafilise piirkonnaga

5.1. Geograafilise piirkonna eripära

Lofoote ja Vesterålenit ümbritsev meri on üks rikkamaid kalastuspiirkondi maailmas ning Lofootide püük on kõige olulisem hooajaline tursa püük Norras.

Atlandi tursk elab suurema osa oma elust Barentsi meres, ent rändab ajavahemikus jaanuarist aprillini Lofoote ja Vesterålenit ümbritsevasse merre kudema. Kuna sel perioodil on veetemperatuur sobiv ja toidule meres pääseb hästi ligi, on kalavastsete marjast koorumise tingimused selles piirkonnas väga head.

Lofoote ja Vesterålenit ümbritsev meri on läbi aegade olnud atlandi tursa kõige olulisem kudemiskoht. Mandrilava on seal kitsas ja toitainerikas vesi ei ole rannikust kaugel. See loob head tingimused kalade kasvuks ja ellujäämiseks.

Atlandi tursa massiline sisseränne sellesse geograafilisse piirkonda toimub ajal, mil kliimatingimused on eriti sobilikud looduslikuks kuivatamiseks.

Asukoht Golfi hoovuse suhtes loob eriti head tingimused kalade looduslikuks kuivatamiseks. See on toote „Tørrfisk fra Lofoten” lõppkvaliteedi seisukohast väga oluline. Golfi hoovuse tõttu on talved Lofootides pehmed, keskmine temperatuur jaanuarist aprillini on – 0,8 kuni + 2,2 °C. Kevaded on kuivad, sademete koguhulk on 132 kuni 108 mm. Need kliimatingimused on sobiv eeldus kalade täielikuks kuivatamiseks, ilma et nad külmuks või laguneks.

Sorteerimisoskus on lõpptoote kvaliteedi seisukohast väga oluline. Sorteerimiseks on vaja põhjalikke teadmisi ja sellega tegelevad n-ö väljapraakijad. Kvaliteedihindamine on oskus, mida on ajaloo jooksul perekondades ja/või ettevõtetes põlvest põlve edasi antud. Varem õpetati sorteerijaid välja ettevõttes, kus nad ametis olid, hiljem loodi tööstuses teoreetiline sorteerijakoolitus. Koos teoreetilise koolitusega toimub ka praktika kuivatatud turska tootvas ettevõttes.

Tootmiskogemused ja turunõuded antakse Lofootidel samuti traditsiooniliselt edasi põlvest põlve.

Need teadmised on olulised, et tulemuseks oleks hea kvaliteediga „Tørrfisk fra Lofoten”.

5.2. Toote eripära

Tursk „Tørrfisk fra Lofoten” on looduslikult kuivatatud suguküps atlandi tursk (Gadus morhua), millelt on eemaldatud pea ja sisikond. Loodusliku kuivatamise tulemusel, peamiselt tänu veesisalduse märkimisväärsele vähenemisele, kala säilib ja valmib. See annab kalale pika säilivusaja ja kõrge toiteväärtuse, näiteks on selle proteiinisisaldus 68–78 %, samas kui värske tursa proteiinisisaldus on vaid 18 %. Kala on täielikult kuivatatud, kui selle vastu koputades kostub õige hääl. Kostuma peab selge ja tugev koputus. Õige hääle hindajal peavad olema laialdased teadmised ja kogemused.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Seos põhineb toote geograafilisest päritolust tulenevatel omadustel.

Traditsioon

Lofootidel on kalu looduslikul teel kuivatatud alates 1100. aastate algusest ja see on oluline osa Norra pärandist. Kuivatamise ja sorteerimise oskusi antakse Lofootidel edasi põlvest põlve. Kuivatatud tursk on alati olnud oluline Norra eksporditoode.

Geograafilisest päritolust tulenevad omadused

Kalade pikk ränne külmades vetes Barentsi merest Lofootide ja Vesterålenini annab neile tugeva ja lihaselise lihaskoe. Niivõrd kvaliteetne toormaterjal on kuivatamisprotsessi jaoks väga oluline.

Temperatuur, sademed, tuul, päike ja lumi on kuivatamisprotsessi seisukohast väga olulised tegurid, mistõttu on geograafiline piirkond kalade kuivatamiseks eriti sobilik. Tänu geograafilise piirkonna tegelikule temperatuurile kala ei külmu ega lagune, vaid kuivab. Rannikutuuled ja piisav hulk sademeid tagab looduslikuks kuivamiseks head tingimused. Päikese peegeldus lumel annab kalale kuldse värvi. Kuivatamisprotsessi käigus omandab tursk erilise tekstuuri ja kontsentreeritud kalamaitse- ja lõhna.

Lisaks kvaliteetsetele toormaterjalidele on toote „Tørrfisk fra Lofoten” lõppkvaliteedi jaoks oluline ka kliima. Lofoodid on ainuke koht maailmas, kus on selline kliima ja samal ajal ka juurdepääs kvaliteetsele suguküpsele tursale.

Viide spetsifikaadi avaldamisele

(Määruse (EÜ) nr 510/2006 (3) artikli 5 lõige 7)

http://www.lovdata.no/for/sf/ld/xd-20071211-1814.html

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealust märkust 2.